***NE*VIDLJIVE GRANICE**

**U utorak, 14. siječnja 2020. godine, u 12 sati, u Pomorskom i povijesnom muzeju Hrvatskog primorja Rijeka, Trg Riccarda Zanelle 1, održat će se konferencija za medije na kojoj će biti najavljena prva izložba Građanskog muzejskog vijeća naziva *Ne*vidljive granice.**

Na konferenciji za medije izložbu će najaviti:

* Nikolina Radić Štivić, Ravnateljica Pomorskog i povijesnog muzeja Hrvatskog primorja Rijeka
* Vana Gović, Viša kustosica Pomorskog i povijesnog muzeja Hrvatskog primorja Rijeka
* Sonja Šišić, Pročelnica Upravnog odjela za kulturu, sport i tehničku kulturu Primorsko-goranske županije
* Marija Katalinić, Voditeljica sudioničkih programa Rijeka 2020
* Helena Traub, Udruga Žmergo
* Emil Mandarić, Udruga slijepih Primorsko-goranske županije

Izložba *Ne*vidljive granice čini pretprogram izložbe Granice – između reda i kaosa kao centralnog događanja Pomorskog i povijesnog muzeja Hrvatskog primorja Rijeka u programu Rijeka 2020. – Europska prijestolnica kulture. Izložba je dio projekta Muzej budućnosti – Građansko muzejsko vijeće kao model sudioničkog upravljanja koji provodi Pomorski i povijesni muzej Hrvatskog primorja Rijeka uz financijsku podršku Europskog socijalnog fonda te u suradnji s pet partnera – Udrugom Žmergo, Kreativnim kolektivom Kombinat, Centrom za poticanje darovitosti, Udrugom slijepih Primorsko-goranske županije te Maticom umirovljenika Grada Rijeke. Izložba predstavlja prvi program Muzeja koji je u potpunosti kreiran udruženim djelovanjem Muzeja, PGŽ-a kao osnivača Muzeja, te partnerskih organizacija civilnog društva. Njihova je suradnja potaknuta formiranjem Građanskog muzejskog vijeća unutar kojeg spomenute organizacije-članice rade na demokratizaciji muzeja te usmjeravanju njegova rada u skladu s potrebama zajednice.

Izložbom *Ne*vidljive granice organizacije-članice Građanskog muzejskog vijeća (GMV) progovaraju o problematici s kojom se susreću u svom svakodnevnom radu: o statusu umirovljenika te razlozima njihove nedostatne uključenosti u život naše zajednice, otvaraju kompleksnu temu integracije slijepih i slabovidnih osoba u društvu, progovaraju o otežanim uvjetima rada kojima je izložen izrazito propulzivni sektor našeg gospodarstva – kreativne industrije i pitaju se, jesmo li kao društvo u stanju prepoznati najveći potencijal s kojim raspolažemo – darovitu djecu? Govore o našim sugrađanima i sugrađankama, djeci i odraslima, koji prolaze „ispod radara“ te čine nevidljiv, a time i diskriminiran, dio naše zajednice. Podsjećaju i na negativnost utjecaja čovjeka na prirodni svijet. Gomilanjem otpada uništavamo planet i činimo ga nevidljivim budućim generacijama. Osim što upozoravaju, organizacije-članice predlažu rješenja. Brojne aktivnosti koje u svom radu provode put su ostvarivanja boljih uvjeta, mogućnosti i prava za pojedinca i društvene skupine kojima su posvećene. A brojni postignuti uspjesi svjedočanstva su pomicanja granica vidljivog, nauštrb onog nevidljivog.

Izložba će imati posebne audio-vodiče prilagođene za slijepe osobe te grafički katalog prilagođen osobama s oštećenjem vida.

**Izložba se otvara 15. siječnja 2020., u 19 sati, u Pomorskom i povijesnom muzeju Hrvatskog primorja Rijeka i ostaje otvorena je mjesec dana, do 15. veljače 2020.**

Unaprijed zahvaljujem na odazivu i srdačno vas pozdravljam,

S poštovanjem,

Nikolina Radić Štivić, ravnateljica